ศาลจำคุก 36 เดือน อดีตเจ้าคุณธงชัยวัดสระเกศ รออาญา 2 ปีคดีเงินทอนวัด
ศาลฯ อ่านคำพิพากษาคดีเงินทอนวัด 69 ล้าน อดีตเจ้าคุณธงชัย จำเลยที่ 5 ให้จำคุก 36 เดือน แต่ด้วยคุณงามความดีที่ทำมา ให้รอลงอาญา 2 ปี ไม่ผิดเบียดบัง ไม่ต้องร่วมชำระเงินคืน ส่วนอดีต ผอ.พศ.และพวก จำเลย 1-4 มีความผิด จำคุกคนละ 2 ปี 12 เดือน-3 ปี 18 เดือนวันที่ 19 ก.พ. ที่ศาลทุจริตและประพฤติมิชอบกลาง เขตดุสิต กทม. ภายหลัง อดีตพระพรหมสิทธิ ธงชัย สุขโข หรือนายธงชัย สุขโข อายุ 64 ปี อดีตพระราชาคณะเจ้าคณะรอง และอดีตเจ้าอาวาสวัดสระเกศราชวรมหาวิหาร อดีตกรรมการมหาเถรสมาคม เข้ารับฟังคำตัดสินในคดี ทุจริตการจัดสรรเงินงบประมาณ สำนักงานพระพุทธศาสนาแห่งชาติ กรณี เงินทอนวัด ในฐานะจำเลยที่ 5ส่วนจำเลยที่ 1 ถึง 4 ประกอบด้วย นายพนม ศรศิลป์ อายุ 60 ปี อดีตผู้อำนวยการสำนักงานพระพุทธศาสนาแห่งชาติ หรือ ผอ.พศ. นายชยพล พงษ์สีดา อายุ 64 ปี อดีตรองผู้อำนวยการสำนักงาน พศ. นายณรงค์เดช ชัยเนตร อดีตผู้อำนวยการกองส่งเสริมงานเผยแผ่พระพุทธศาสนา นายพัฒนา สุอำมาตย์มนตรี อายุ 50 ปี อดีตนักวิชาการศาสนาชำนาญการ กองส่งเสริมงานเผยแผ่พระพุทธศาสนา ถูกเบิกตัวมาจากเรือนจำ เพื่อรับฟังคำพิพากษาศาลพิเคราะห์จากพยานหลักฐานแล้ว เห็นว่า จำเลยที่ 1 ถึง 4 มีความผิดตามฟ้องฐานเป็นเจ้าพนักงานปฏิบัติหรือละเว้นการปฏิบัติหน้าที่โดยมิชอบเพื่อให้เกิดความเสียหายแก่ผู้หนึ่งผู้ใดหรือปฏิบัติหรือละเว้นการปฏิบัติหน้าที่โดยทุจริต เนื่องจาก อนุมัติ จัดสรร งบประมาณ ให้กับวัดสระเกศราชวรมหาวิหารเพียงวัดเดียว อีกทั้งโครงการที่จัดอบรม เป้าหมายตามหลักเกณฑ์ต้องมีผู้เข้าอบรม 60000 คน แต่พบว่ามีผู้ร่วมโครงการเพียง 22200 คน เท่านั้น จึงลงโทษ จำคุก จำเลยที่ 1 เป็นเวลา 2 ปี 12 เดือน ส่วนจำเลย ที่ 2-4 ลงโทษจำคุก 3 ปี 18 เดือนส่วนจำเลยที่ 5 ศาลพิเคราะห์แล้วเห็นว่า นายธงชัย ไม่ได้ขออนุมัติจัดสรรงบประมาณในฐานะเจ้าอาวาส จึงไม่ใช่การกระทำผิดในฐานะเจ้าพนักงาน แต่ตัดสินให้มีความผิด ฐานสนับสนุนเจ้าพนักงานให้กระทำผิด หรือละเว้นการปฏิบัติหน้าที่ ลงโทษจำคุก 36 เดือน ปรับ 27000 บาท แต่ด้วยคุณงามความดีที่ทำมา และไม่เคยมีความผิดอาญามาก่อน โทษจำคุก จึงให้รอลงอาญา 2 ปี คงโทษปรับ ซึ่งทีมทนายความได้ชำระค่าปรับทันทีส่วนในความผิด ฐานเป็นเจ้าพนักงานมีหน้าที่ซื้อ ทำ จัดการหรือรักษาทรัพย์ใด ร่วมกันเบียดบังทรัพย์นั้นเป็นของตนหรือเป็นของผู้อื่น โดยทุจริตหรือโดยทุจริตยอมให้ผู้อื่นเอาทรัพย์สินนั้นเสีย ศาลยกฟ้อง เนื่องจากไม่พบว่า มีการเบียดบังทรัพย์ไปเป็นของตนรวมถึง ท้ายคำฟ้องของโจทก์ ที่ให้จำเลยร่วมกันคืนเงิน จำนวน 69700000 บาท นั้น ไม่ต้องชำระเงินงบประมาณคืน เนื่องจากไม่พบว่า มีการทุจริตเบียดบังไปเป็นของตนด้านนายโฆสิต สุวินิจจิต ตัวแทนคณะศิษย์อดีตเจ้าอาวาสวัดสระเกศ กล่าวว่า ไม่มีการทุจริตเกิดขึ้นแต่อย่างใด แต่เป็นการสนับสนุนการละเว้นการปฏิบัติหน้าที่ของเจ้าพนักงานเท่านั้น การตัดสินในวันนี้ไม่ได้ตัดสินว่าพระเถระชั้นผู้ใหญ่ไปกระทำการทุจริต แต่การเซ็นเอกสารอาจจะไม่ทราบว่าทางราชการดำเนินการอย่างไร ก็อยากให้กลุ่มชาวพุทธให้เข้าใจอย่างไรก็ตาม ยังเหลืออีก 1 คดี คือร่วมกันฟอกเงิน ซึ่งประเด็นสำคัญได้คุยกับทีมกฎหมายว่าจะใช้สิทธิ์ในการอุทธรณ์คดี สำหรับนายธงชัย ปัจจุบันก็ยังคงรักษาศีลและปฏิบัติธรรมอย่างเคร่งครัด ที่เคยถูกคุมขังอยู่ในเรือนจำภายหลังได้ประกันก็ยังคงปฏิบัติตนเช่นเดิมอยู่ ซึ่งตอนนี้ยังพำนักอยู่ทั้งในพื้นที่ กทม. และต่างจังหวัด
ศาลฯ อ่านคำพิพากษาคดีเงินทอนวัด 69 ล้าน อดีตเจ้าคุณธงชัย จำเลยที่ 5 ให้จำคุก 36 เดือน แต่ด้วยคุณงามความดีที่ทำมา ให้รอลงอาญา 2 ปี ไม่ผิดเบียดบัง ไม่ต้องร่วมชำระเงินคืน
เงินทอนวัด,คดีเงินทอนวัด,เจ้าคุณธงชัย วัดสระเกศ,เจ้าคุณธงชัย เงินทอนวัด,จำคุกเจ้าคุณธงชัย,ข่าวทั่วไป